钦定古今图书集成/明伦汇编/家范典/第008卷 > 《示爽》前人
## 钦定古今图书集成/明伦汇编/家范典/第008卷 > 《示爽》前人

宣城去京国，里数逾三千。念汝欲别我，解装具盘筵。
日昏不能散，起坐相引牵。冬夜岂不长，达旦灯烛然。
座中悉亲故，谁肯舍汝眠。念汝得一身，西来曾几年。
名科揜众俊，州考居吏前。今从府公召，府公又时贤。
时辈千百人，孰不谓汝妍。汝来江南近，里闾故依然。
昔日同戏儿，看汝立路边。人生但如此，其实亦可怜。
‘吾老世味薄，因循致留连。强颜班行内，何实非罪愆。
才短难自力，惧终莫洗湔。临分不汝诳，有路即归田’。